SKRIFTLIG FORESPØRGSEL E-1972/00

af Camilo Nogueira Román (Verts/ALE) til Kommissionen

(21. juni 2000)

Om: Spekulationsmarkedet for salg af mælkekvoter i det galiciske landbrug i forbindelse med udsigten til reform af den fælles landbrugspolitik

På grund af planerne om en reform af den fælles landbrugspolitik, hvor præmierne pr. l mælk skal tildeles landbrugerne direkte, hvorved de fra år 2005 delvis vil have udlignet faldet i interventionspriserne, er der i den galiciske mælkesektor, som har kapacitet til en langt højere produktion, end den er blevet tilkendt, paradoksalt nok ved at opstå et udpræget spekulationsmarked, der forringer mulighederne for en intern udvikling, når reformen af den fælles landbrugspolitik træder i kraft. Har Kommissionen til hensigt at træffe en eller anden foranstaltning for at undgå denne form for alvorlige fordrejning af den fælles landbrugspolitik? Agter Kommissionen at træffe foranstaltninger med henblik på gratis fordeling af den statslige kvotereserve på grundlag af socioøkonomiske kriterier? Agter den at forbinde muligheden for at overføre kvoter med foranstaltninger såsom samtidig overførelse af arealer? Fører den galiciske regering nogen særlige forhandlinger med Kommissionen for at rette op på disse skadelige virkninger af de politikker, der føres med hensyn til mælkesektoren?

Samlet svar afgivet på Kommissionens vegne af Franz Fischler på skriftlige forespørgsler E-1972/00, E-1973/00, E-1974/00 og E-1976/00

(18. juli 2000)

Artikel 3 i Rådets forordning (EF) nr. 1256/1999 af 17. maj 1999 om ændring af forordning (EØF) nr. 3950/92 om en tillægsafgift på mælk og mejeriprodukter(1) læses således: På grundlag af en rapport fra Kommissionen foretager Rådet i 2003 en midtvejsrevision med henblik på at lade de nuværende kvotaordninger udløbe efter 2006. De direkte betalinger til producenterne fra 2005 er dog for tiden fastsat pr. ton referencemælkemængde (kvote). Hvis Rådet beslutter at afskaffe kvoteordningen, skal det drage alle konsekvenser heraf, herunder beregningsgrundlaget og beregningsmåden for de direkte betalinger. Kommissionen har endnu ikke fastlagt indholdet af sin rapport eller de foranstaltninger, den agter at foreslå. Det vil i øvrigt ikke være særligt fornuftigt at fastsætte foranstaltninger nu for først at offentliggøre dem i 2003, dvs. uden at tage hensyn til situationen i 2003, der kan have ændret sig i mellemtiden.

Mælkekvoterne blev oprindeligt beregnet for at tilpasse udbuddet til de samlede afsætningsmuligheder og derefter fordelt på medlemsstaterne i forhold til deres historiske produktionsreferencer. For Spanien blev kvoten senere hen forhøjet flere gange, for at der kunne blive taget hensyn til landets særlige situation og de regionale problemer, sidste gang i forbindelse med Agenda 2000. Tildeling og omfordeling af disse

kvoter til de enkelte producenter henhører under medlemsstaternes kompetence, herunder fastsættelsen af prioriteter og finansielle betingelser. EF-reglerne tillader nu overførsel af kvoter med eller uden jord, bl.a. for at undgå spekulation, efter regler, som hver medlemsstat skal fastsætte.

Kommissionen kan kun forhandle med de regionale organer via de officielle nationale kanaler.

Efter Kommissionens mening afhænger mælkemarkedets prisgennemsigtighed i Galicien ikke af en forhøjelse af kvoterne, der ville forøge de regionale overskud, der allerede trykker priserne, men snarere af, om de erhvervsdrivende bedre overholder de nuværende regler og afsætter deres samlede produktion via de normale afsætningskanaler.

Fra det øjeblik, hvor en medlemsstat samlet overskrider sin kvote, skal tillægsafgiften erlægges proportionalt af alle de producenter, der har bidraget til overskridelsen af kvoten, men efter en eventuel omfordeling af de kvoter, der ikke er anvendt andetsteds, efter regler, som medlemsstaterne skal fastlægge. Man kan ikke fravige dette princip uden at bringe hele kvoteordningen i fare. At fritage visse producenter, der har overskredet deres kvote, for tillægsafgiften ville derfor være det samme som at pålægge den andre, der har overholdt deres kvote, hvilket er umuligt.

(1) EFT L 160 af 26.6.1999.